b'\n_START_ARTICLE_\nVlasni\xc4\x8dke tu\xc5\xbebe\n_START_SECTION_\nPrava vlasni\xc4\x8dka tu\xc5\xbeba za povrat stvari (reivindikacija)\n_START_PARAGRAPH_\nPrava vlasni\xc4\x8dka tu\xc5\xbeba je tu\xc5\xbeba vlasnika protiv osobe koja posjeduje njegovu stvar, kojom on pozivaju\xc4\x87i se na svoje pravo vlasni\xc5\xa1tva, koje je u stanju dokazati, tra\xc5\xbei od nje da mu ona preda svoj posjed te stvari. Svrha prave vlasni\xc4\x8dke tu\xc5\xbebe je isklju\xc4\x8denje drugoga od nedozvoljenog posjeda vlasnikove stvari. Tu\xc5\xbeitelj u ovom slu\xc4\x8daju je vlasnik stvari ako je u stanju dokazati svoje vlasni\xc5\xa1tvo, a tu\xc5\xbeenik je osoba koja je posjednik vlasnikove stvari ako ju posjeduje bespravno. Povodom reivindikacijske tu\xc5\xbebe tu\xc5\xbeitelj \xc4\x87e biti primoran dokazati\xc2\xa0: da je on pravi vlasnik stvari, da je stvar u posjedu tu\xc5\xbeenika i identitet stvari. Glavni tu\xc5\xbebeni zahtjev je da tu\xc5\xbeenik preda tu\xc5\xbeitelju svoj posjed odre\xc4\x91ene stvari. Protiv tog zahtjeva tu\xc5\xbeenik mo\xc5\xbee stavit svoje prigovore: peremptorni prigovori, koji negiraju ili koji ukidaju vlasni\xc4\x8dki zahtjev i dilatorni prigovori koji vlasni\xc4\x8dki zahtjev zaustavljaju. Ukoliko sud utvrdi da je zahtjev osnovan donijet \xc4\x87e kondemnatornu presudu kojom \xc4\x87e narediti tu\xc5\xbeeniku da preda posjed stvari tu\xc5\xbeitelju, odnosno onoj osobi koju je tu\xc5\xbeitelj odredio, u presudi \xc4\x87e tako\xc4\x91er biti naveden rok za dobrovoljno izvr\xc5\xa1enje presude.\n_START_SECTION_\nVlasni\xc4\x8dka tu\xc5\xbeba predmnijevanog vlasnika za povrat stvari (publicijasnka tu\xc5\xbeba)\n_START_PARAGRAPH_\nVlasni\xc4\x8dka tu\xc5\xbeba predmnijevanog vlasnika za povrat stvari je tu\xc5\xbeba kojom onaj za kojega se u postupku pred sudom ili drugim nadle\xc5\xbenim tijelom smatra da je vlasnik stvari, tra\xc5\xbei od osobe koja tu stvar posjeduje , da mu ona pred svoj posjed te stvari. Predmnijeva valsni\xc5\xa1tva djeluje u korist osobe koja je bila samostalni posjednik sporne stvari, a taj posjed je bio: zakonit, istinit, po\xc5\xa1ten. Tu\xc5\xbeitelj je predmnijevani valsnik koji je izgubio posjed stvari, ako doka\xc5\xbee zakonitost posjeda, tj. pravni temelj stjecanja prava vlasni\xc5\xa1tva. Tu\xc5\xbeenik je posjednik koji stvar posjeduje bez pravnog temelja ili na slabijem pravnom temelju od tu\xc5\xbeiteljeva. Uz peremtorne i dilatorne prigovore, tu\xc5\xbeenik mo\xc5\xbee postaviti i prigovor prava vlasni\xc5\xa1tva, ja\xc4\x8deg ili jednako jakog pravnog temelja na posjed stvari, prigovore kojima tu\xc5\xbeenik negira da je tu\xc5\xbeitelj bio u kvalificiranom samostalnom posjedu stvari te prigovor da je tu\xc5\xbeiteljev posjed u me\xc4\x91uvremenu izgubio potrebnu kakvo\xc4\x87u. Odluke suda jednake su odlukama koje sud donosi povodom prave vlasni\xc4\x8dke tu\xc5\xbebe za povratom stvari.\n_START_SECTION_\nPrava vlasni\xc4\x8dka tu\xc5\xbeba za prestanak uznemiravanja (negatorijska tu\xc5\xbeba)\n_START_PARAGRAPH_\nPravom vlasni\xc4\x8dkom tu\xc5\xbebom za prestanak uznemiravanja ili negatorijskom tu\xc5\xbebom tu\xc5\xbeitelj kao vlasnik - posjednik zahtijeva od osobe koja ga na bilo koji na\xc4\x8din, ali ne oduzimanjem posjeda, bespravno uznemirava u izvr\xc5\xa1avanju njegovih vlasni\xc4\x8dkih ovlasti da prestane s uznemiravanjem. Vlasni\xc4\x8dki zahtjev za prestanak uznemiravanje ne zastarijeva. Aktivno legitimirana osoba za ovu vlasni\xc4\x8dku tu\xc5\xbebu je vlasnik ali i suvalsnici, zajedni\xc4\x8dki vlasnici\xe2\x80\xa6 Tu\xc5\xbeitelj je du\xc5\xbean dokazati da je on vlasnik stvari. Tu\xc5\xbeena osoba je osoba koja neposredno uznemirava vlasnika, osoba po \xc4\x8dijem se nalogu uznemirava vlasnika te osoba u \xc4\x8diju se korist vlasnik uznemirava. Cilj je negatorijske tu\xc5\xbebe posti\xc4\x87i prestanak uznemiravanja bilo negativnim ili pozitivnim \xc4\x8dinjenjem. Zahtjev za naknadu \xc5\xa1tete mo\xc5\xbee se postaviti kao sporedni u negatorijskoj tu\xc5\xbebi ili kao samostalan u posebnoj tu\xc5\xbebi prigovori koje tu\xc5\xbeenik mo\xc5\xbee staviti su peremtorni i dilatorni. Negatorijski zahtjev treba sadr\xc5\xbeavati i zabranu budu\xc4\x87eg takvog ili sli\xc4\x8dnog uznemiravanja, kako bi presuda bila ovr\xc5\xa1na isprava u slu\xc4\x8daju da tu\xc5\xbeenik ponovi uznemiravanje. Ukoliko sud utvrdi da je zahtjev osnovan naredit \xc4\x87e tu\xc5\xbeeniku da izvr\xc5\xa1i onu \xc4\x8dinidbu ili vi\xc5\xa1e njih koje je tu\xc5\xbeitelj tra\xc5\xbeio radi uspostave stanja kakvo je bilo prije uznemiravanja.\n_START_SECTION_\nVlasnikova brisovna tu\xc5\xbeba\n_START_PARAGRAPH_\nOnaj tko je neistinito upisan u zemlji\xc5\xa1nu knjigu ne postaje time nositelj prava vlasni\xc5\xa1tva, ali postoji predmnjeva da on to jest. Brisovnom se tu\xc5\xbebom zahtijeva da se neistiniti upis obri\xc5\xa1e i time uspostavi prija\xc5\xa1nje zemlji\xc5\xa1noknji\xc5\xbeno stanje.\n_START_SECTION_\nVlasnikov izlu\xc4\x8dni zahtjev\n_START_PARAGRAPH_\nOvom tu\xc5\xbebom se tra\xc5\xbei izlu\xc4\x8denje stvari, odnosno da se ovr\xc5\xa1ni ili ste\xc4\x8dajni postupak na tom predmetu proglasi nedopu\xc5\xa1tenim._NEWLINE_Vlasnikov opozicioni zahtjev Zahtjev da se utvrdi da postoje \xc4\x8dinjenice koje ukidaju ovrhovoditeljevo pravo koje bi se ostvarivalo ovrhom, ili zaustavljaju njegovo djelovanje, \xc4\x8dine\xc4\x87i ovrhu nedopu\xc5\xa1tenom. ,\n_START_SECTION_\nVlasnikov adhezioni zahtjev\n_START_PARAGRAPH_\nOvim zahtjevom se zahtjeva naknada \xc5\xa1tete, povrat stvari ili poni\xc5\xa1taj odre\xc4\x91enog pravnog posla. Pasivno je legitimiran samo posjednik koji je ili okrivljenik, ili sudionik u kaznenom djelu, ili osoba kojoj su okrivljenik ili sudionik predali stvar na \xc4\x8duvanje. Aktivno je legitimiran o\xc5\xa1te\xc4\x87enik koji mo\xc5\xbee zahtjevati stvar koja se nalazi i u posjedu Republike Hrvatske jer mu je bila oduzeta u kaznenom postupku, a ne slu\xc5\xbei za utvr\xc4\x91ivanje \xc4\x8dinjenica.\n_START_SECTION_\nVlasnikov zahtjev za ure\xc4\x91enje me\xc4\x91e\n_START_PARAGRAPH_\nTaj zahtjev se stavlja ako me\xc4\x91a nije sporna, ali prijeti opasnost da se ne\xc4\x87e mo\xc4\x87i raspoznati te ako se vi\xc5\xa1e ne raspoznaje ili je sporna. U tom izvanparni\xc4\x8dnom postupku nastaje predmnjeva da se prava vlasni\xc5\xa1tva susjeda \xe2\x80\x93 me\xc4\x91a\xc5\xa1a prote\xc5\xbeu do me\xc4\x91e koju je sud odredio. Predmnjevu se obara putem parnice vlasni\xc4\x8dkim zahtjevom u obliku tu\xc5\xbebe. Onaj tko je sudjelovao u postupku ure\xc4\x91enja me\xc4\x91a ima rok od 6 mjeseci od pravomo\xc4\x87nosti odlukle o ure\xc4\x91enju me\xc4\x91a, za tu vlasni\xc4\x8dku tu\xc5\xbebu.'